ชงกม.พิสูจน์ตัวดิจิทัล คลังสรุปความเห็นก่อนออกกฎหมาย
คลังเร่งสรุปร่างกฎหมายพิสูจน์ตัวดิจิทัล ดันไทยสู่ยุค 4.0 หวังสนช.อนุมัติทันรัฐบาลนี้
21 ธ.ค. 2561

คลังเร่งสรุปร่างกฎหมายพิสูจน์ตัวดิจิทัล ดันไทยสู่ยุค 4.0 หวังสนช.อนุมัติทันรัฐบาลนี้
แหล่งข่าวจากกระทรวงการคลัง เปิดเผยว่า สำนักงานเศรษฐกิจการคลัง (สศค.) ได้สรุปการรับฟังความเห็น ร่างพระราชบัญญัติว่าด้วยธุรกรรมทางอิเล็กทรอนิกส์ (เกี่ยวกับระบบการพิสูจน์และยืนยันตัวตนทางดิจิทัล) เนื่องจากการยืนยันตัวตนของบุคคลเป็นขั้นตอนสำคัญในการทำธุรกรรมในระบบเศรษฐกิจ แต่ที่ผ่านมาผู้ที่ประสงค์จะขอรับบริการจากผู้ประกอบการหรือหน่วยงานใดๆ จะต้องทำการพิสูจน์และยืนยันตัวตนโดยการแสดงตนต่อผู้ให้บริการพร้อมกับต้องส่งเอกสารหลักฐาน ซึ่งเป็นภาระต่อผู้ใช้บริการและผู้ให้บริการ
ดังนั้น คลังจึงเห็นสมควรกำหนดให้บุคคลสามารถพิสูจน์และยืนยันตัวตน ผ่านระบบการพิสูจน์และยืนยันตัวตน ทางดิจิทัลไอดี โดยมีกลไกการควบคุมดูแลผู้ประกอบธุรกิจบริการที่เกี่ยวข้องเพื่อให้ระบบดังกล่าวมีความน่าเชื่อถือและปลอดภัย จึงจำเป็นต้องมีการออกกฎหมายดังกล่าว
สาระสำคัญของร่างกฎหมาย การพิสูจน์และยืนยันตัวตน หมายความว่า กระบวนการพิสูจน์และยืนยันความถูกต้องของตัวบุคคล โดยระบบการพิสูจน์และยืนยันตัวตนทางดิจิทัล หมายความว่า เครือข่ายทางอิเล็กทรอนิกส์ที่เชื่อมโยงข้อมูลระหว่างบุคคลใดๆ หรือหน่วยงานของรัฐเพื่อประโยชน์ในการพิสูจน์และยืนยันตัวตน และการทำธุรกรรมอื่นๆ ที่เกี่ยวเนื่องกับการพิสูจน์และยืนยันตัวตน
สำหรับในกรณีที่จำเป็นเพื่อรักษาความมั่นคงทางการเงินและการพาณิชย์หรือประโยชน์ในการเสริมสร้าง ความน่าเชื่อถือและยอมรับในระบบการพิสูจน์และยืนยันตัวตนทางดิจิทัล หรือป้องกันความเสียหายต่อสาธารณะ จะมีการตราพระราชกฤษฎีกากำหนดให้การประกอบธุรกิจบริการเกี่ยวกับระบบการพิสูจน์และยืนยันตัวตนทางดิจิทัลเป็นการประกอบธุรกิจบริการทางอิเล็กทรอนิกส์ที่ต้องได้รับอนุญาต
ดังนั้น ประโยชน์ที่คาดว่าจะได้รับ จะทำให้ประชาชน ภาคเอกชน และภาครัฐสามารถทำนิติกรรมหรือนิติสัญญาที่เป็นการทำธุรกรรมทางอิเล็กทรอนิกส์ได้อย่างสะดวกและปลอดภัย ซึ่งเป็นการเพิ่มประสิทธิภาพในระบบเศรษฐกิจและ การดำเนินงานของหน่วยงานภาครัฐ  รวมทั้งสอดคล้องกับนโยบาย Thailand 4.0 ทั้งนี้คาดว่ากฎหมายจะเสนอการพิจารณาของสภานิติบัญญัติแห่งชาติ (สนช.) ภายในรัฐบาลชุดปัจจุบัน